[{"text_idx": "#000001", "text": "Ac fe ddechreuais Brosiect 13 yn dilyn fy mhrofiad fy hun gyda cholled. Sylweddolais nad oedd y gwasanaethau oedd ar gael i bobl ifanc mewn galar yn union beth oedd ei angen ar gyfer pobl ifanc. Darganfyddais fod llawer o bobl ifanc yn ei chael yn anodd agor eu calonnau yn bersonol, ond fod gallu gwneud hynny ar-lein yn naturiol i lawer ohonynt. Rydyn ni\u2019n byw mewn oes ddigidol ac mae\u2019n hen bryd ein bod fel pobl ifanc yn cael y cyfle i rannu ein profiadau personol ar-lein heb gael ein barnu neu boeni beth allai pobl eraill ei feddwl."}, {"text_idx": "#000002", "text": "Fe\u2019m ganed ar Orffennaf y 6ed 1995 i ddau riant cariadus iawn, Ray a Mari. Fi oedd eu plentyn cyntaf, a thair blynedd yn ddiweddarach fe\u2019m dilynwyd gan fy chwaer fach, Gwenan.\nRoedd y teulu\u2019n bwysig iawn i Dad ac yn y bo\u0302n roedd yn dal yn blentyn mawr. Pryd bynnag y deuai cyfle byddem yn poeni ein gilydd neu\u2019n chwerthin am rywbeth. Roedd yn dad cwbl \u2018normal\u2019. Roeddem wastad yn hapus ac roeddwn yn ei edmygu\u2019n fawr, gallech ddweud hyd yn oed fy mod yn eilunaddoli fy nhad.\nYn 2007 cawsom flwyddyn galed fel teulu. Ar ddechrau\u2019r flwyddyn cafodd dad haint yn ei fys bawd. Cafodd wybod bod ganddo glefyd siwgr math 2 rai blynyddoedd ynghynt, ac roedd gofalu am ei draed yn flaenoriaeth fawr. Yn anffodus, doedd bys bawd dad ddim yn gwella. Cafodd ei ddanfon i\u2019r ysbyty ac fe dorrwyd y bys bawd drwg i ffwrdd. Pan ddaeth y llawfeddyg i\u2019w weld, nid oedd yn hapus ac esboniodd fod yr haint wedi lledu. Yn ddiweddarach y prynhawn hwnnw, roedd Dad yn o\u0302l yn y theatr yn colli gwaelod ei goes. Fel y ferch hynaf, roedd gweld fy arwr mor dost yn ddiflas iawn. Rwy\u2019n cofio ffonio fy ffrind gorau i ddweud wrthi, a dechrau llefain a dweud, \u201cgallai farw\u201d ar y ffo\u0302n. Realiti nad oeddwn wedi paratoi fy hun ar ei gyfer o gwbl.\nYn ddiweddarach y flwyddyn honno, Hydref 31ain a bod yn fanwl, bu farw Dad yn dilyn trawiad sydyn ar y galon yn ystod gwyliau teuluol yn Sbaen.\nRoedd Dadi yn fodel ro\u0302l gwych ac yn berson arbennig. Mae llawer o bobl yn dweud fod ganddynt y rhieni gorau ond cafodd fy chwaer a minnau ein bendithio i gael y rhieni sydd gennym.\nBydd cofio Dadi wastad yn chwerw-felys. Ni ddylem fod wedi\u2019i golli mor gynnar ag y gwnaethom, ond roeddem mor ffodus i gael rhannu\u2019r amser a gawsom gydag e."}]